Foto: Reuters Rossiya prezidenti Vladimir Putin va Turkiya rahbari Rajab Toyyib Erdo‘g‘an Ostonada (Qozog‘iston) Suriya muxolifat vakillari va Asad rejimi o‘rtasida tinchlik muzokaralarini o‘tkazishga kelishib olishdi. Bu haqida Daily Sabah nashri xabar berdi. Yaponiyaga tashrifi davomida o‘tkazilgan matbuot konferensiyasida so‘zga chiqqan Vladimir Putin Ostonadagi muzokaralar BMTning Jyenevadagi muzokaralariga qo‘shimcha sifatida o‘tkazilishini ma’lum qildi. U hozirgi vaqtda Anqara Halabdan chiqishda vositachilik qilishga yordam berayotganini ta’kidladi. Shuningdek RF rahbari Turkiya prezidenti Rajab Toyyib Erdo‘g‘anning u bilan birga Suriyada tinchlik qaror topishi yo‘lida ko‘p ishlar qilayotganini qo‘shimcha qildi. Eslatib o‘tamiz, seshanba kuni Turkiyaning sa’y-harakatlari bilan Halab sharqidan tinch aholi va muxolifat jangchilarini evakuatsiya qilishga erishildi.